정조 7년
癸卯六月二十日卯時。上御誠正閣。大臣備局堂上引見入侍時。領議政鄭存謙。行兵曹判書李命植。行司直鄭尙淳。右參贊鄭昌聖。吏曹判書徐浩修。工曹判書鄭民始。戶曹判書徐有隣。刑曹判書鄭一祥。行副司直嚴璹。禮曹判書李在協。行副司直李柱國。行訓鍊都正李敬懋。行副司直徐有大。行大司憲李𡊠。戶曹參判趙時俊。大司諫洪明浩。持平申耆。校理林道浩。副修撰沈基泰。行右承旨朴祐源。假注書朴能源。事變假注書沈銖。記注官金健修。記事官李祖承。以次進伏訖。存謙進前曰。日氣極熱。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。僚相出疆。鼎席不備。臣獨當重務。實無堪承之望。左相之代。若趁今枚卜。則實爲萬幸矣。上曰。卿之獨賢。予非不念。不必如是辭巽矣。上曰。近日東風連吹。雨意漠然。言念民事。不勝渴悶。未知畿湖農形。何如云耶。存謙曰。近聞畿湖消息。則雨澤不均。或有周洽處。或有旱乾處。洞袱有水之畓。已盡移秧。高燥奉天之地。尙多陳荒。以此觀之。今年穡事。似難免穴農之患矣。存謙曰。日前以文參下年五十人及登科十年人。陳達出六之久未擧行。而有所飭敎矣。疏滯之聖意。臣實欽仰。登科前年五十人。分館後出六。載於續大典。聞登科前年五十而未出六者。尙有四人。纔經分館。該曹自當依例啓目書入。而至於文參下年五十人及登科十年人。其數甚多。雖以目下已出六者言之。人多窠窄。尙多未及區處之人。且聞文參下年五十人及登科十年人。參下在直者。猶恐出六。蓋出六則遷轉未易。且失目下見帶之職。故不願其出六。其情亦㥻矣。此則付之銓堂。文參下年五十人及登科十年人。抄啓其可合出六者。以爲漸次疏通之道。似好矣。上曰。振淹疏滯。卽今日之急務。而近來文官。多有積薪之嘆。登科十年及年五十登科之人。尙多未陞六者。雖於陞六之後。竝付虛司果。淹延歲月。積之又積。旣未得實職。又不沾寸祿。此甚可悶矣。年前爲念此弊。登科後年五十人。竝令陞六。仍又除出南行十窠。以爲次次疏通之階。而其後積滯。又復如前。若不及今變通。則無以慰抑鬱之心。亦足爲干和之端。而非但文官爲然。武臣亦多虛付司果。未除實職者。尤豈不矜念。予意則近來軍職祿窠。似有嬴餘。虛司果之人。次次付祿。使之輪回受祿。則或可爲一分矯救之道。而此則事面甚苟艱。如欲通變。就南行參下窠中守奉官。卽幼學初仕之窠。比前頗優。文官參下歧中別檢窠。較諸令窠。其數稍多。守奉官則每園除出一窠。換作文參下歧。如耆老所守直官之例。別檢則五六窠。陞作令窠。收用虛司果似好。至於武臣之出六後未付實職人。加設祿窠於訓鍊院。亦或無妨。業欲以此下敎而未果矣。今日言端。適及於此。吏兵判及諸備堂。各陳所見。可也。命植曰。勿論文武。積滯之嘆。莫如近來。銓曹俱以虛司果之不得區處爲憂悶之甚。今以各陵別檢。陞作參上窠。守奉官分作文窠。則實合通變之宜。聖念及此。甚盛甚盛。至於武司果。則別無他路。可以區處者。數朔付祿。可救目下艱食之患。渠輩所望。只在於得一末宦。恐不足爲大慰之道。雖以甄復言之。數年之內。無以生意。淹滯之極。誠如下敎。惟望博詢處之焉。尙淳曰。今以文武虛司果之積滯。伏承前席之俯詢。仰認疏通之聖意。若以各陵別檢中六七窠。換作令窠。三園守奉官各一窠。換作文職。一依聖敎。定式施行。則庶爲疏滯之道。而過都政後。令銓曹商確稟處。恐合事宜。至如武司果。渠輩所望。在於實職。三四祿窠之推移權付。亦足爲一時慰悅之方。若限三朔。次次遞付。則似好矣。昌聖曰。近來文武出身之積滯。卽一痼弊。自上欲施疏通之政。誠爲允當。各陵別檢之陞爲參上職。令與守奉官之分作文窠。以次陞付。一如下敎定式。則事甚便宜。至於武弁。比文尤多。司果付祿。亦云多幸。而雖沾斗祿。終歸虛銜。抑鬱之意。未足解慰。雖哨官之名。若得職號。則渠輩必無落莫之嘆。更加商確。某條善處。似好矣。浩修曰。近來無論文武。虛司果之積滯。實爲痼弊。而方當大政。聖念特軫於疏通。俯詢矯救之責。甚盛擧也。守奉官乃是新設之職。而專屬蔭路。殊無意義。除出三窠。陞作別檢。各陵別檢中。又以三窠陞作令。以爲文官參上參下。區處之道。一如聖敎定式。則疎滯之政。莫尙於此矣。至於武臣之加設把摠主簿等官。獲沾祿俸。得免虛銜。則尤可以慰悅群情。伏願博採僉議。趁卽施行焉。民始曰。年前以文官之沈滯。取蔭官十窠。以爲區處之道。而此專爲復職之窠。虛司果終無付職之望。今於別檢中。限幾窠換作參上窠。以付虛司果。而守奉官三窠。又作文窠。則誠爲矯救疏滯之道。而都政卽八路人之所跂望者。趁都政。變通差除。則大爲慰悅之方。至於武臣虛司果。則姑付軍職祿。於渠亦幸矣。但只有料祿而無官稱。則恐不足以副其所望。若分差於軍門哨官。以待實職有窠。次次付職。則似勝於付軍職受祿矣。有隣曰。武司果之定給祿窠者。渠亦云幸矣。而渠輩所望。則官銜重於料祿。若於訓鍊院官員中。權設四五窠。從久近差除。待實職作窠。次次陞付。則亦足爲慰悅疏通之一道矣。一祥曰。文武出身。近來積滯。誠爲矜悶。文官則別檢守奉官變通。一如聖敎。則實爲便好。而至於武出身。只爲付祿。則恐不足爲慰悅之道。戶判所達權設差除之言。似爲得宜矣。璹曰。文武虛司果之積滯。誠甚可悶。欲爲變通。實仰聖意之勤摯矣。文臣則以陵別檢守奉官。推移變通則似好。而武臣則略設料窠。以爲疏通之道。亦恐不妨矣。在協曰。廩以實料。比諸虛司果。雖似稍勝。此不足爲慰悅淹滯之方。至於守奉官之分作文臣窠。陵別檢之陞爲參上職。實有補於疏通之政矣。柱國曰。文蔭則未諳政例。臣不敢臆對。而武弁則虛司果之多出。專由於都政時守令武窠。自吏曹間有不遷實職人當遷者。故虛司果之夥然。良以此也。至於虛銜付祿。少無慰悅之道。申飭吏曹。武窠守令。以實職中差送。則庶可爲一分矯救之道矣。敬懋曰。文蔭窠弛張事。臣不敢仰對。而武臣參下仕滿後。虛司果之弊。毋論都目散政。武窠守令及邊將窠中。從其自願。竝與虞候窠。量其人器。皆以實職差送。則自當無難區處。而至若加設官銜。假以職名之論。參上武職淹滯之患。甚於虛司果向隅之嘆。恐不可加設無前之窠。以增其多岐積菀之弊矣。有大曰。文蔭則政格未諳。臣不敢臆對。而至於武臣。則勿論都政散政。守令有窠。必以有實職人差除。則似無虛司果沈滯之弊矣。上曰。此亦有不然者。武臣之除守令者。只觀勤仕之久近。不審其人之能否。則百里之任。何等愼擇。而遐土之類。必多僨事。亦不可不念矣。且彼除邑者。自知其一斥難復。不顧分憂之意。徒爲營私之計。雖以近日貶窠言之。此類大抵居多。亦不可以專用久勤矣。存謙曰。聖敎誠至當。不可以徒循久勤矣。時俊曰。文臣之付虛司果者。雖至十年。未得一銜。間多有之。誠爲矜悶矣。陵別檢與守奉官中。量宜作六品窠。以爲區處之道。甚盛擧也。至於武臣之陞六者。不能擬之以實職。只沾司果之祿而已。則不過假以虛名。終涉無實之歸。渠輩落莫。似與前無異矣。上曰。文司果區處事及窠闕變通事。吏判就議大臣。武司果事。兵判與諸將臣爛議後。仍又就議大臣。都政前以草記稟處。可也。出擧條存謙曰。兩西勅庫之設置。專爲不時之需。法意有在。而以臣今番西路往來時所聞言之。未必邑邑皆然。而不無疎虞之處云。脫有急時所需。將安所恃。廟堂前以發遣備郞。無時摘奸之意。有所申飭。而爲先令兩道道臣。抽栍摘奸後。隨現狀聞之意。嚴飭。何如。上曰。依爲之。出擧條存謙曰。因大司諫洪明浩所啓。大比設科之時。諸道試邑。例爲輪回。而殘小之縣。則其弊最大。主客俱困。此後則以各道四長官。永定試所。而若以獨當巨役爲難。則令道臣酌量物力。分排各邑。使之添助事。有稟處之命矣。試邑輪回之時。殘邑當次。則誠爲難支。罷其輪回之法。永定四長官云者。儘有意見。而但三南外。無四長官。此爲難便。且四長官。則式年武科設場及每年公都會試士。自來獨當。而今又以通一道輪回之役。永定於此。則恐又有偏苦困弊之慮。雖欲分排列邑。酌量物力。每式年使之添助。各邑之取辦輸送。亦難保其無弊。令各道道臣。詳審其便否。狀聞後商確稟處。何如。上曰。依爲之。出擧條上曰。昨日備堂差下時。何不加差乎。存謙曰。僚相出外。備堂可差之人。姑未停當。故不得加差矣。上曰。今日加差。好矣。存謙曰。行副司直金履素。漢城府右尹鄭志儉。行右承旨朴祐源。刑曹參判沈豐之。資望才諝。俱是參聞廟謨之人。竝備堂上差下。使之察任。何如。上曰。依爲之。出榻敎存謙曰。判尹具善復。聞有實𧏮。京兆金吾之任。職務相妨。竝許遞。何如。上曰。依爲之。出榻敎存謙曰。戶曹判書徐有隣。右參贊鄭昌聖。貢市上竝還差。吏曹判書徐浩修。有司堂上差下。關西句管堂上鄭尙淳。京畿句管堂上鄭好仁竝還差。海西句管堂上李𡊠差下。使之察任。何如。上曰。依爲之。出擧條在協曰。因判府事鄭弘淳所啓。咸鏡道封進薦新苽魚進上黃魚産出之時。有違月令。致有民弊。令禮曹參考文蹟稟處事。命下矣。謹考五禮儀。則苽魚卽仲冬薦獻。而産有早晩之異。則不拘月令之限云。各道薦享之物。限內未及封進。則例自本道。狀請退封。黃魚則貢膳定例節目中。朔膳物種。若有腐傷之慮。則別爲單封馳貢。而當朔物目中。先已封進之意懸註事。載錄矣。苽魚限內若未及産出。則雖一二朔過限。依退封例狀請後。待産出封進。黃魚若於限前産出。則亦依節目。先爲封進事。懸註上送。似甚便當。以此分付該道施行。何如。上曰。勿拘前規。隨其節産封進。可也。出擧條上曰。三司進前。𡊠明浩耆道浩基泰曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。明浩耆曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。耆曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又曰。請削板罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。不允。又曰。請金養淳。亟令王府。更爲設鞫。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府。設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。明浩曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。夬正王法。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金大欽。亟令王府。設鞫得情。夬正典刑。上曰。不允。又曰。請甲山府島配罪人洪樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。不允。又曰。請還寢德相應坐諸囚發配之命。仍令牢囚嚴訊取服。各施當律。上曰。不允。祐源曰。行大司憲李𡊠。俄者詢問諸備堂時。徑先離席。已失臺體。而又於傳啓之際。易次進伏。殊涉未安。推考。何如。上曰。依爲之。出擧條𡊠曰。臣於見職。豈有一分堪承之望。而懲討義重。冒沒登筵矣。俄以官方變通事。詢及諸備堂。而臣體例生疎。徑先離席。且於傳啓之際。易次進前。致勤問備。滿心慙恧。靡所容措。其何敢一刻晏然於臺次乎。請命遞斥臣職。上曰。長憲體貌自別。今日擧措。未免顚錯。勢難例批。勿辭。祐源曰。𡊠再啓煩瀆。退待物論矣。上曰。知道。出擧條祐源曰。大司諫洪明浩。傳啓之際。易次進伏。事甚未安。推考。何如。上曰。依爲之。出擧條明浩曰。臣姿性庸陋。言議巽軟。本不合於淸朝耳目之任。而懲討義重。冒沒供職。及登筵席。體例生疎。進前之際。未免失次。致勤聖敎。滿心慙恧。靡所容措。其何可一刻晏然於臺次乎。請命遞斥臣職。上曰。勿辭。亦勿退待。出擧條祐源曰。持平申耆進伏之際。又爲失次。事甚未安。推考。何如。上曰。勿推。可也。明浩耆曰。臣等本以疎劣之姿。忝叨言責。義重沐浴。冒沒登筵矣。及至三司合啓讀奏之際。罪人律名。未免錯誤。臣等不審之失。於是乎益著矣。何敢一刻晏然於臺次乎。請命遞斥臣等之職。上曰。勿辭。亦勿退待。出擧條上曰。古者新入臺地。則必有言辭。而近則寂無聞焉。惟以謄傳故紙爲事。寧不慨然。耆曰。臣才識魯莽。言議拙訥。本不合於淸朝耳目之任。而義分是懼。冒沒登筵。觸處生疎。未諳筵體。進前之際。未免易次。論其失禮。已極慙惶。而及承聖敎。且以臣新入臺地。含默不言。誨責備至。臣滿心恧蹙。無地自容。失職之罪。亦難自逭。其何敢一刻晏然於臺次乎。請命遞斥臣職。上曰。勿辭。亦勿退待。出擧條耆曰。亂臣賊子。從古何限。而窮凶極惡。豈有若趾述等諸賊哉。其父子叔姪兄弟妻妾奴婢。俱是窮天地亘萬古載籍之所未聞所未有之劇逆大憝也。爲其親屬者。固當縮伏自廢。而洪儀泳。乃以凶賊之同堂至親。敢生媒榮冒進之計。挾紙入場。濫占科名。究其心迹。極爲叵測。前後三司。迭發章奏。齊聲請討。而尙靳允兪。輿情愈激。隄防由是而漸壞。凶孽由是而益肆。方來之憂。有不可勝言。請洪儀泳。亟施島配之典。上曰。如是相持。出場無期。依啓。出擧條耆曰。祭享之節。最貴誠潔。每當受香之後。別遣承宣。奉審摘奸。此實出於我殿下致敬盡禮之盛意。而陵園享祀之時。或有宣傳官摘奸之命。宣傳官則初不持章服而往。故或以便服奉審祭物。其在事體。極爲未安。請自今以後。宣傳官不具章服。則不得奉審祭物。上曰。言固是矣。古例則然。此後從便爲之。無或如前褻慢。可也。出擧條上曰。宣傳官摘奸卽古例。而元無持章服來往之事。此實難處矣。存謙曰。宣傳官摘奸。初無章服往來之規矣。上命書批答。耆曰。國之所以維持一世。綱紀四方者。名分是已。挽近以來。名分墜地。街巷之人。斥呼宰相。市井之徒。互稱兩班。騣帽。朝士之巾。而時仕吏隷。着之無難。道袍。儒生之衣。而坐市商儈。服之如常。常賤之詬叱士夫。自爲能事。奴婢之背叛上典。看作例習。至於外方。則凡此數事之外。又有可駭者。鄕品賤孽。皆欲抗禮於士族。六軍子姪。初不趨拜於階庭。兩班之見辱於常漢者。如或呈官。則爲官長者。徒知其抑强扶弱。反爲詘責兩班而遣之。名分之不嚴。未必不由於此。有識之竊歎。容有已哉。臣方待罪見職。非不知就其中。自臣府可禁者。隨現重治。而積痼之弊。亦難以循例禁條而革之。請令廟堂。申飭京外。執法之官。先爲曉諭坊曲。繼又痛加禁止。以爲正名分之一助。上曰。依啓。出擧條上曰。持平新入臺地。避嫌能善爲之。而新啓亦可尙矣。明浩曰。近年以來。隄防日弛。人心狃安。明義一部。漸至湮晦。凶醜餘孽。無所懲畏。至於李東埴。卽京來之族黨切隣。同被逮捕。幸脫牢獄。而乃敢變幻名字。揚揚赴擧。冒玷國試。生心榮進。此輩之縱恣無嚴。胡至此極。科榜之出。孰不痛駭。而及其分館。濫置次點。其可曰國有法乎。紀綱之解弛。世道之憂虞。已無可言。向日三司之論請。可見公議。而兪音尙靳。輿情益激。請李東埴。刊名圈點。仍施島配之典。上曰。何必如是相持。依啓。出擧條明浩曰。向者假稱在外之兩司事。言之可羞矣。前後諸臣。除命之下。或稱在外者何限。而豈有若今番之擧措顚倒。全事欺蔽者乎。設令去就難處。初雖稱以在外。而旣承置對淑問之命。則據實納供。乃是臣子當然之道。又況出入三司者。處義自別。有非微末庶官之比。則乃反計出。遂非一向瞞告。及至再供。迫於嚴命。始乃首實。重自陷於欺罔之科。豈意淸朝法從之列。有此怪駭之擧乎。且聞其中一二人於除拜之日。亦有出入尋訪之事。而忽稱在外。人多爲駭。是豈成說。亦何道理乎。其爲貽笑搢紳。莫此爲甚。不可以不敍。薄勘而止。請向日假稱在外兩司諸臣。亟施譴削之典。上曰。依啓。出擧條明浩曰。分館之法。上博士例爲主圈。而向日洪儀泳李東埴等事出後。上博士南必錫。以其嶺外之人。無足深責。自上特命分揀。而同參圈坐之人。旣被重勘。則主掌圈事者。亦豈可全然無罪乎。朝家處分。未免斑駁。請承文院上博士南必錫。亟施罷職之典。上曰。依啓。出擧條耆退伏後。又復進奏都憲處置。上曰。臺諫旣已退伏之後。追後進前處置。有違格例矣。道浩基泰曰。臺臣進退。自有常規。而憲臣之傳啓退伏後。更爲進前處置。已損臺體。處置奏達之際。全沒頭辭。亦違臺規。致勤飭敎。雖緣生疎。所失非細。請持平申耆罷職。上曰。生疎所致。推考。可也。出擧條耆曰。臣猥以無似。冒參賓對。未諳筵體。瘡疣百出。退坐之後。更爲進伏。遽陳處置之啓。其所措語。又失體格。至有儒臣請罷之擧。臣之生疎顚錯之罪。於是著矣。顧何敢一刻晏然於臺次乎。請命遞斥臣職。上曰。勿辭。亦勿退待。上命退。諸臣以次退出。